# Cadernera europea

La cadernera europea o simplement cadernera o carderola o cardina (Carduelis carduelis) és un ocell de la família dels fringíl·lids. El nom científic fa referència a la seua afició per les llavors dels cards, sobre els quals es posa per a anar-les extraient una a una. El bec esmolat li permet de fer-ho sense fer-se mal amb les espines que les protegeixen.

## Noms dialectals

Rep els noms de cardenera (forma etimològica, que ve de card), carderola i cardina. També hi ha una deformació molt comuna: cagarnera.

## Morfologia

Fa uns 12,5 cm de llargària. Té el bec esvelt i la cua forcada. Els adults tenen el cap blanc, negre i escarlata; les ales negres clapejades amb un color groc, el carpó blanquinós i la cua negra. Els immadurs presenten el cap, el dors i el pit d'un color grisenc, amb ratlles apagades.

## Ecologia

Pot viure en jardins, arbres fruiters i conreus. A la tardor i a l'hivern busca llavors de cards pels erms i a les vores de carreteres. Nia als arbres, generalment prop de la punta de la branca, ocasionalment en fileres. A Catalunya cria a gairebé tot el territori, si bé és més freqüent a les comarques costaneres i a les planes de l'interior.
Menja llavors de cards i d'altres plantes, fruits de bedolls i verns i, també i mentre són polls al niu, insectes. Pot arribar a viure fins als 27 anys. És un ocell sociable, que sovint viu en grups familiars i en estols si troben abundants cards.
Durant molts anys, les caderneres eren capturades en viu per a concursos de cant. L'any 2016, però, per complir amb la directiva europea d'ocells, que feia anys que s'estava vulnerant a Catalunya, el Departament de Territori i Sostenibilitat de la Generalitat de Catalunya en va prohibir la captura i va deixar de donar llicències.
* Cadernera fotografiada a Constança
* Exemplar fotografiat a Białowieża, Polònia
* Adult niant al sud-est d'Austràlia
* Niu fotografiat a Berlín (Alemanya)

## Referències

* ↑ «Carduelis carduelis». Catalogue of Life. (anglès) (anglès)
* ↑ «Cadernera europea». Cercaterm. TERMCAT, Centre de Terminologia. Rev. 10/04/2022(català)
* 1 2 https://dlc.iec.cat/Results?EntradaText=carderola&operEntrada=0
* ↑ https://dlc.iec.cat/Results?DecEntradaText=carderola&AllInfoMorf=False&OperEntrada=0&OperDef=0&OperEx=0&OperSubEntrada=0&OperAreaTematica=0&InfoMorfType=0&OperCatGram=False&AccentSen=False&CurrentPage=0&refineSearch=0&Actualitzacions=False
* ↑ «Cadernera europea». Gran Enciclopèdia Catalana. Barcelona: Grup Enciclopèdia Catalana.
* ↑ The Taxonomicon (anglès)
* 1 2 Fauna de la región de Murcia (castellà)
* ↑ «cagarnera | Diccionari Valencià. Valencià - Espanyol / Castellà». [Consulta: 3 febrer 2022].
* ↑ SCOC. Atles dels ocells nidificants de Catalunya 1999-2002 Cadernera Arxivat 2007-09-28 a Wayback Machine.
* ↑ The Animal Ageing and Longevity Database (anglès)
* ↑ Moller, (2006): Sociality, age at first reproduction and senescence: comparative analyses of birds. J Evol Biol, 19:682-689.
* ↑ Holmes i Austad, (1995): Birds as animal models for the comparative biology of aging: a prospectus. J Gerontol A Biol Sci Med Sci, 50:B59-B66.
* ↑ «Catalunya veda la captura d'ocells cantaires». La Vanguardia.

## Bibliografia

* Dickinson, E.C. (ed.), 2003. The Howard & Moore Complete Checklist of the Birds of the World. 3a edició. Christopher Helm, Londres: 1-1039.
* Guia dels ocells dels Països Catalans i d'Europa. Ed. Omega. ISBN 84-282-1034-9.
* Monroe Jr., B.L. & Sibley, C.G., 1993. A World Checklist of Birds. Yale University Press, New Haven i Londres

## Enllaços externs

* Avibase